Qhaˬ phaˬ hawˇ-eu qhaˬ laˬ tsawˇ gahˇ gahˇ cheh ch Qhoeˇ ngeh, qhaˬ laˬ-aˬ, ngaˇ aˬ joˆ-ehˇ jahˇ qawꞈ qhaˬ phaˬ-ahˇ ghaˬ leˇ ma lehˇ noeˬ-euˬ meh. Qhaˬ laˬ ehˇ-eu, "Qhaˬ phaˬ-oˇ, nawˇ ngaˬ nehˬ-ehˇ chiˬ cehˆ cehˆ pheuˬ ma loˇ. Laˇ-awˬ, lawˇ gawˆ heu gawˆ-ahˇ tsawˬ tcehˆ haw ma."
Qhaˬ laˬ phaˇ ehˇ-eu, "Nawˇ ngaˬ nehˬ-ehˇ chiˬ cehˆ pheuˬ naˇ, aˇ nyaꞈ naˇ qhah phaw-ehˇ tsawˬ haw ma." Qhaˬ phaˬ ehˇ-eu "Euˬ, za ma."
Qhaˬ phaˬ-aˬ, qhaˬ laˬ aˬ jeˬ ehˇ mawꞈ-eu gaˇ kawˆ shaˇ noeˬ dzeuˇ htaˬ-euˬ meh. Qhoeˇ miˇ neh aˬ yawꞈ-aˬ, aˬ joˆ-ehˇ ya jahˇ-eu phaˬ nga lehˇ shaˇ noeˬ luꞈ meh. Ehˇ qawꞈ, qhaˬ laˬ-ahˇ maˬ bi siˬ-a.
Yawˬ nah yawꞈ keuˆ laˇ ngeh, aˬ yawꞈ nyaꞈ lawˇ gawˆ-ahˇ cehˆ tcehˆ cheh cheh-eu ghaˇ duˬ lawˇ gawˆ gaˇ dzeˇ iˇ-euˬ meh.
Qhoeˇ naˇ, qhaˬ laˬ 1, 2, 3 lehˇ gui naˇ, qhaˬ phaˬ-aˬ, aˬ za za lehˇ qhaˬ laˬ-euˬ naˇ qhah phaw jiˆ-iˇ-awˇ qhaˬ laˬ-euˬ dawˬ miˬ-ahˇ yaw muiˬ-ehˬ nyehꞈ cuꞈ-awˇ kawꞈ qaˆ leꞈ nehˬ ngeh, qhaˬ laˬ tsawˬ guˆ-iˇ-awˇ dawˬ miˬ juiꞈ diˇ gheh naˇ dawˬ miˬ-ahˇ nyehꞈ cuˬ htaˬ-euˬ qhaˬ phaˬ-aˬ, qhaˬ laˬ-euˬ mehˬ shi biˬ doˆ gheh-euˬ meh.
Aˬ yawꞈ nyaꞈ nyiˬ mawˇ luꞈ qhoeˇ phaw baˬ-ahˇ tsawˬ tcehˆ gheh naˇ, qhaˬ laˬ-aˬ, qhaˬ phaˬ khuˇ haw-euˬ meh. Qhaˬ phaˬ oˬ htoˬ-eu hteˇ saˇ ya gaˬ ngeh, aˬ yawꞈ-euˬ mehˬ shi iˇ keuˆ htaˬ gaˇ ya mawˇ-awˇ zahˬ dui dui leˇ-euˬ meh. Qhaˬ laˬ ehˇ-eu "Qhehˇ, qhaˬ phaˬ-oˇ, nawˇ aˬ joˆ-ehˇ jahˇ-awˇ ngaˬ-euˬ mehˬ hu iˇ tcehˆ htaˬ-euˬ le."
Qhaˬ laˬ-aˬ, aˬ yawꞈ-euˬ nui ma laꞈ qhoeˇ qhaˬ phaˬ aˬ yawꞈ-ahˇ aˬ joˆ-ehˇ ghaˬ leˇ-euˬ nga lehˇ shaˇ noeˬ luꞈ-eu meh. "Nawˇ ngaˬ-ahˇ aˬ joˆ-ehˇ laˆ ghaˬ nya-euˬ hte" lehˇ naˇ haˬ-euˬ meh. Qhoeˇ ngeh, qhaˬ phaˬ ehˇ-eu, "Nawˇ ngaˬ-euˬ tsawˇ gahˇ-ahˇ miˇ ma loˇ. Ngaˬ-euˬ tsawˇ gahˇ-aˬ nawˇ hui maˬ tseˇ huiˬ-eu miˇ neh nawˬ-ahˇ ngaˇ chiˬ cehˆ cehˆ pheuˬ-eu beu."
Qhaˬ laˬ phaˇ ehˇ-eu, "Laˇ-awˬ, aˇ nyaꞈ htiˬ poˆ phaˇ tsawˬ tcehˆ ma." Qhaˬ phaˬ qawꞈ, "Euˬ, za tehꞈ-a, za tehꞈ-a" lehˇ ehˇ ehˇ-ehˇ aˬ yawꞈ qhaˇ ehˇ-eu myaˆ poˆ aˬ yawꞈ-euˬ dawˬ miˬ-ahˇ nyehꞈ cuꞈ nyehꞈ cuꞈ-ehˇ aˬ yawꞈ-euˬ jeˬ hu iˇ tcehˆ doˆ-euˬ meh. Heu loꞈ-ehˇ aˇ myaˆ poˆ phaˇ tcehˆ qawꞈ qhaˬ laˬ-aˬ, qhaˬ phaˬ aˬ joˆ-ehˇ aˬ yawꞈ-euˬ jeˬ hu tcehˆ doˆ-eu gaˇ kawˆ maˬ siˬ leˇ-iˬ-a.
Qhaˬ laˬ-aˬ, qhaˬ phaˬ-ahˇ maˬ ghaˬ leˇ-a. Qhaˬ laˬ ehˇ-eu, "Aˇ nyaꞈ yawˬ jeˬ yawꞈ phaˇ jahˇ cheh cheh haw ma."
Qhaˬ laˬ ehˇ-eu, "Nymˬ-mˇ poˆ-aˬ, aˇ nyaꞈ neh dzaˬ-euˬ dzaˇ uˬ pehꞈ pehꞈ doˆ qoꞈ cheh cheh ma." Qhaˬ laˬ-aˬ, aˬ yawꞈ yaw huiꞈ miˇ neh dzaˇ ghawˬ mya ni dzaˬ ahˇ nya-awˇ qhaˬ phaˬ-aˬ, dzaˇ yaw qaˆ-ehˇ maˬ jaˆ-a lehˇ noeˬ-eu meh.
Nymˬ-mˇ poˆ nmˇ-aˬ, aˬ joˆ-ehˇ qawꞈ qhaˬ phaˬ-ahˇ ghaˬ leˇ ma lehˇ noeˬ-eu meh. Qhaˬ laˬ phaˇ ehˇ-eu, "Nawˇ ngaˬ nehˬ-ehˇ chiˬ cehˆ cehˆ pheuˬ ma loˇ, aˬ mui qhaˬ phaˬ-oˇ. Aˇ nyaꞈ heu htiˬ poˆ tehꞈ-ehˇ uˬ pehꞈ pehꞈ cheh cheh khaˇ-euˇ." Qhaˬ phaˬ jiˇ, "Euˬ, euˬ" lehˇ ehˇ nehˬ-eu meh.
Qhaˬ laˬ ehˇ-eu, "Nawˇ siˬ nya ma loˇ. Ngaˇ-aˬ, yaˇ saˬ-ahˇ jawˇ-eu jeˬ zaˬ deuˬ ghawˬ mya ni dzaˬ-euˬ ma. Qhaˬ tcehˆ, Mawˇ neˇ, Aˬ zaꞈ, ya ciˆ, chiˇ haˬ heu deuˬ-ahˇ ngaˇ dzaˬ ma. Nawˇ aˬ jeˬ dza nya hte." Qhaˬ laˬ-aˬ, qhaˬ phaˬ aˬ yawꞈ-ahˇ guˆ tehꞈ-a lehˇ noeˬ-eu meh.
Qhaˬ phaˬ ehˇ qoꞈ-eu, "Laˇ-awˬ, aˬ suˇ ghaˬ jeˬ hu uˬ pehꞈ pehꞈ hte." Qhaˬ laˬ ehˇ-eu "Ngaˇ jeˬ hu pehꞈ ma."Qhoeˇ naˇ, qhaˬ laˬ-aˬ, aˬ yawꞈ-euˬ qhaˬ meh-ahˇ daˇ kawˆ kawˆ-awˇ dzaˬ ahˇ htaˬ-euˬ shaˬ jiˇ, shaˬ yoeˬ, caꞈ hm heu loꞈ-ehˇ gheh-eu ghawˬ mya ni pehꞈ doˆ leꞈ-euˬ meh.
Qhaˬ phaˬ pehꞈ-eu keuˆ laˇ ngeh, qhaˬ phaˬ qawꞈ aˬ yawꞈ-euˬ qhaˬ meh-ahˇ daˇ kawˆ kawˆ-awˇ pehꞈ-euˬ meh. Qhaˬ phaˬ-aˬ, qhaˬ laˬ-euˬ caꞈ hm tehꞈ-ehˇ pehꞈ doˆ leꞈ-euˬ meh.
Qhaˬ phaˬ neh uˬ pehꞈ pehꞈ doˆ leꞈ gaˇ qhaˬ laˬ ya mawˇ ngeh, htiˬ poˆ tehꞈ-ehˇ tsawˬ htuˇ-awˇ cehˆ-euˬ meh. Qhaˬ laˬ-aˬ, aˇ dzehˬ-ehˇ guˆ-iˇ dzeuˇ-awˇ naˇ qhah nahˇ ghoꞈ jiˇ maˬ ghoꞈ haw pheuˬ ni cehˆ-euˬ meh.
Qhaˬ phaˬ-aˬ, yaw nyiˇ qawꞈ qhaˬ laˬ-euˬ caꞈ hm pehꞈ doˆ leꞈ nya-euˬ meh. Qhaˬ laˬ-euˬ uˬ pehꞈ laꞈ qhoeˇ aˬ yawꞈ-euˬ caꞈ hm maˬ ahˇ-a. Qhaˬ laˬ-aˬ, qhaˬ phaˬ-ahˇ dawˬ jiˇ maˬ ngehˬ chawˬ dah ni, guˆ qawꞈ guˆ dui dui-iˇ-awˇ cehˆ byoˆ-euˬ meh.
Qhaˬ phaˬ-euˬ qhaˬ meh laꞈ qhoeˇ qhaˬ laˬ-euˬ dawˬ miˬ-ahˇ kawꞈ-euˬ miˇ neh qhaˬ laˬ-euˬ caꞈ hmˬ ahˇ-eu gaˇ kawˆ qhaˬ laˬ maˬ siˬ nya-a. Ehˇ qawꞈ qhaˬ phaˬ-aˬ, lawˇ gawˆ-ahˇ tcehˆ ngeh qhaˬ laˬ-euˬ dawˬ miˬ-ahˇ kawꞈ htaˬ-euˬ miˇ neh  qhaˬ laˬ-euˬ caꞈ hm pehꞈ doˆ ma lehˇ siˬ nya-eu meh.
Qhaˬ phaˬ-aˬ, qhaˬ lo ma qhoeˇ taˆ daˆ htaˬ-awˇ qhaˬ laˬ cehˆ gaˇ haw haw-ehˇ uiˇ-eu meh. Qhaˬ phaˬ-aˬ, aˇ dzehˬ-ehˇ uiˇ yoeˇ-eu miˇ neh qhaˬ meh ghaw loe ni mˇ nga mˇ nga-ehˇ, ga moꞈ ga moꞈ-ehˇ uiˇ dui dui-eu miˇ neh aˬ yawꞈ-euˬ seuˬ qawꞈ qhaˬ lo-ahˇ aw tuˆ-euˬ meh. Aˬ yawꞈ neh qhaˬ laˬ-euˬ dawˬ miˬ-ahˇ nyehꞈ cuꞈ nyehꞈ cuꞈ-ehˇ lawˇ gawˆ-ahˇ tcehˆ-euˬ gaˇ kawˆ hawˇ-eu qhaˬ laˬ-euˬ caꞈ hm pehꞈ doˆ-euˬ gaˇ kawˆ shaˇ noeˬ shaˇ noeˬ-ehˇ aˇ dzehˬ-ehˇ uiˇ-euˬ miˇ neh seuˬ jiˇ tuˆ ga jiˇ-euˬ meh jeˇ.
Qhaˬ phaˬ-aˬ, qhaˬ lo ma qhoeˇ taˆ nuiˇ htaˬ-awˇ qhaˬ laˬ-ahˇ uiˇ dui dui dui-ehˇ yawˬ haˇ yawˬ haˇ aˇ dzehˬ-ehˇ phaˇ noeˬ huiˬ leˇ-euˬ miˇ neh seuˬ deuˬ tuˆ ga jiˇ-awˇ iˬ nah keuˆ ni qhaˬ phaˬ seuˬ maˬ tcoꞈ-a jeˇ.
Qhaˬ laˬ-aˬ, iˬ nah keuˆ ni lawˇ gawˆ phaw maˬ iˇ pheuˬ-a. Lawˇ gawˆ dawˬ pheh iˇ pheh naˇ qhaˬ laˬ guˆ-eu meh. Qhaˬ phaˬ mahˇ-eu hteˇ saˇ gaˬ laˇ naˇ htiˬ poˆ tehꞈ-ehˇ cehˆ-eu meh. Qhoeˇ miˇ neh iˬ nah keuˆ ni qhaˬ phaˬ-aˬ, qhaˬ laˬ-ahˇ uiˇ-eu meh.
Zaˬ deuˬ-oˇ, iˬ nah aˬ phoeˬ aˬ phiˬ deuˬ mehˬ nehˬ mawꞈ-eu-aˬ, nui ma yaw muiˬ muiˬ-ehˇ htaˬ nya-eu ghaˇ duˬ pyeuꞈ meh. Aˬ dui maꞈ, yawˬ haˇ yawˬ ha nui ma maˬ ya huiˬ-a. Zaˬ siˬ tsawˇ gahˇ ya dzaw meh. Qhaˬ laˬ loꞈ-ehˇ, aˬ chawˬ neh aˬ dui-ahˇ maˬ ya bi myawꞈ dzaˬ ni tsawˇ gahˇ ahˇ-eu loˬ meh. Dawˬ oeˇ-aˬ, heu myaˆ tehꞈ ma.